2022 m. rugpjūčio 30 d. pareikštas ieškinys byloje Europos Komisija / Ispanijos Karalystė

(Byla C-576/22)

(2022/C 418/16)

Proceso kalba: ispanų

Šalys

Ieškovė: Europos Komisija, atstovaujama C. Hermes ir E. Sanfrutos Cano

Atsakovė: Ispanijos Karalystė

Ieškovės reikalavimai

— Pripažinti, kad prie nitratų pažeidžiamų zonų nepriskyrusi nutekamojo vandens baseinų (paviršiniai vandenys) ir infiltracijos vandens baseinų (požeminiai vandenys), kurie yra svarbūs kiekvienai ieškinyje įvardytai užterštai kontrolinių matavimų vietai, į kurią teršalai patenka iš Kastilijos ir Leono, Ekstremadūros, Galisijos, Balearų salų, Kanarų salų, Madrido ir Valensijos autonominės srities; nenumačiusi Aragono, Kastilijos-La Mančos, Kastilijos ir Leono, Ekstremadūros ir Madrido veiksmų programose visų būtinų privalomųjų priemonių, ir nesiėmusi papildomų priemonių arba nesustiprinusi veiksmų dėl eutrofikacijos visoje šalyje ir taršos nitratais srityje, kiek tai susiję su autonominėmis sritimis, kurių teritorijų, priskiriamų prie nitratų pažeidžiamų zonų (ZVN), užterštų kontrolinių matavimų vietose matyti didėjančios taršos tendencijos, visų pirma Aragone, Kastilijoje-La Mančoje, Kastilijoje ir Leone ir Mursijoje, Ispanijos Karalystė neįvykdė įsipareigojimų pagal 1991 m. gruodžio 12 d. Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių (1) 3 straipsnio 4 dalį ir 5 straipsnio 4 dalį, siejamų su II ir III priedais, ir 5 dalį.

— Priteisti iš Ispanijos Karalystės bylinėjimosi išlaidas.

Ieškinio pagrindai ir pagrindiniai argumentai

Savo ieškinyje Komisija nurodo tris neįvykdymu grindžiamus pagrindus.

Pirmajame neįvykdymu grindžiamame pagrinde Komisija priekaištauja Ispanijos Karalystei neįvykdžius įsipareigojimų pagal Direktyvos 91/676/EEB 3 straipsnio 4 dalį. Komisija teigia, kad Ispanijos Karalystė neįvykdė šios nuostatos Kastilijoje ir Leone, Ekstremadūroje, Galisijoje, Balearų salose, Kanarų salose, Madride ir Valensijos autonominėje srityje tiek, kiek ir toliau lieka paviršių, kurie nebuvo nei priskirti prie nitratų pažeidžiamų zonų, nei įtraukti į esamas nitratų pažeidžiamas zonas, nepaisant to, kad iš žemės ūkio kilmės nitratų sukeltos taršos kontrolės sistemos gauti duomenys pateisina jų priskyrimą ar įtraukimą.

Antrajame neįvykdymu grindžiamame pagrinde Komisija iš esmės teigia, kad Aragono, Kastilijos-La Mančos, Kastilijos ir Leono, Ekstremadūros ir Madrido autonominių sričių veiksmų programose nenumatytos visos privalomosios priemonės, kurių reikalaujama pagal Direktyvą 91/676/EEB, kad būtų įgyvendinta jos 5 straipsnio 4 dalis. Konkrečiai kalbant, Komisija teigia, kad minėtų autonominių sričių veiksmų programose nenumatytos pakankamos priemonės, kiek tai susiję su stačių šlaitų dirvų tręšimu, kaip to reikalaujama pagal Direktyvos 91/676/EEB II priedo A. 2 punktą, į kurį daroma nuoroda tos pačios direktyvos 5 straipsnio 4 dalyje; Ekstremadūros autonominės srities veiksmų programoje vis dar nenumatytos priemonės dėl laikinos kieto mėšlo saugyklos laukuose, trąšų naudojimo registro ir dėl maksimalaus vieno hektaro plote leistino mėšlo, kuriuo bus tręšiamas dirvožemis, kiekio, ir kad Madrido veiksmų programoje nenumatytos būtinos priemonės dėl kietųjų trąšų laikinos saugyklos dirvožemiuose, numatytuose Direktyvos 91/676/EEB II ir III prieduose.

Trečiajame neįvykdymu grindžiamame pagrinde Komisija teigia, kad Ispanijos Karalystė nesiėmė papildomų priemonių arba nesustiprino veiksmų, kaip to reikalaujama pagal Direktyvos 91/676/EEB 5 straipsnio 5 dalį. Pagal šią nuostatą valstybės narės pagal veiksmų programas turi imtis visų papildomų priemonių arba sustiprinti veiksmus, kurie, jų manymu, yra būtini, jei, pradėjus vykdyti veiksmų programą arba jau įgijus tam tikros įgyvendinimo patirties, tampa aišku, kad 4 dalyje minėtų priemonių nepakanka mažinti taršą, kurią sukelia žemės ūkyje naudojami nitratai, ir prevenciškai stabdyti tolesnį tokį teršimą. Komisija mano, kad Ispanijos Karalystė nesiėmė papildomų priemonių arba nesustiprino veiksmų, kurie būtini siekiant kovoti su didėjančia tarša nitratų pažeidžiamose zonose Aragone, Kastilijoje-La Mančoje, Kastilijoje ir Leone ir Mursijoje. Be to, Komisija priekaištauja Ispanijos Karalystei, kad ji nesiėmė papildomų priemonių arba nesustiprino veiksmų, kurie būtini siekiant sustabdyti eutrofikaciją visoje šalyje, nepaisant to, kad turimi duomenys aiškiai rodo, jog veiksmų programose numatytos priemonės nėra pakankamos, siekiant mažinti teršimą ar užkirsti jai kelią.

(1) OL L 375, 1991, p. 1; 2004 m. specialusis leidimas lietuvių k., 15 sk., 2 t., p. 68.